钦定古今图书集成/明伦汇编/皇极典/第004卷
## 钦定古今图书集成/明伦汇编/皇极典/第004卷

| 钦定古今图书集成 明伦汇编 第四卷 |

| |

第四卷目录

君臣部纪事二

皇极典第四卷

《汉书萧何传》何事：惠帝，何病，上亲自临视何疾，因问
曰：“‘君即百岁后，谁可代君’？对曰：‘知臣莫若主’。帝曰：‘曹
参何如’？何顿首曰：‘帝得之矣，何死不恨矣’。”

《汲黯传》：“武帝即位，黯为主爵都尉，列于九卿。为人性
倨，少礼其谏，犯主之颜色。上方召文学儒者，上曰：‘吾
欲云云，黯对曰：‘陛下内多欲而外施仁义，奈何欲效
唐虞之治虖’？上怒变色而罢朝，公卿皆为黯惧。上退
谓人曰：‘甚矣汲黯之戆也！黯多病，病且满三月，上常
赐告者数，终不愈。最后严助为请告，上曰：‘汲黯何如
人也’’’？”曰：“使黯任职居官，无以愈人。然至其辅少主守
成，虽自谓贲、育弗能夺也。”上曰：“然。古有社稷之臣，至
如汲黯，近之矣。”大将军青，侍中，上距厕视之。丞相弘
宴见，上或时不冠；至如见黯，不冠不见也。上尝坐武
帐，黯前奏事，上不冠，望见黯，避帷中，使人可其奏，其
见敬礼如此。

《霍光传》：武帝年老，宠姬钩弋赵倢，伃有男，上欲以为
嗣，察群臣，唯光任大重，可属社稷，乃使黄门画者画
周公负成王朝诸侯以赐光。后元二年，上病笃，光涕
泣问曰：“‘如有不讳，谁当嗣者’？上曰：‘君未喻前画意邪？
立少子君，行周公之事’。”光顿首受遗诏，辅少主。上官
桀位在光右，与光争权。燕王旦自以昭帝兄，常怀怨
望。御史大夫桑弘羊欲为子弟得官，亦怨恨光。于是
盖主上官桀安及弘羊皆与燕王旦通谋，诈令人为
燕王，上书言光擅调益莫府校尉，疑有非常。书奏，帝
不肯下。明旦，光闻之，止画室中不入。上召光入，免冠
顿首谢。上曰：“将军冠，朕知是书诈也，将军亡罪。”光曰：
“陛下何以知之？”上曰：“将军调校尉以来，未能十日，燕
王何以得知？时帝年十四，左右皆惊，而上书者果亡。
后桀党与有谮光者，上辄怒曰：‘大将军忠臣，先帝所
属，以辅朕身，敢有毁者坐之’。”自是桀等不敢复言。
《张禹传》：禹每病，辄以起居闻，车驾自临问之，上亲拜
禹床下，禹顿首谢恩归诚，言老臣有四男一女，爱女
甚于男，远嫁为张掖太守萧咸妻，不胜父子私情，思
与相近。上即时徙咸为弘农太守。又禹小子，未有官，
上临候禹，禹数视其小子，上即禹床下，拜为黄门郎，
给事中。禹虽家居，以特进为天子师。

《汉中士女志》：“‘元帝当庙祭，济渭，欲御楼船，御史大夫
薛广德当车免冠乞颈，血污车轮，陛下不得庙祭矣’！
帝不悦。张猛进曰：‘主圣则臣直。今乘船危，就桥安。圣
主不乘危，故大夫言之’。帝曰：‘晓人不当如是耶’！”
《后汉书冯异传》：“异自以久在外，不自安，上书思慕阙
廷，愿亲帷幄，帝不许。后人有章言异专制关中，斩长
安令”，威权至重，百姓归心，号为咸阳王。帝使以章示
异，异惶惧，上书谢曰：“臣本诸生，遭遇受命之会，充备
行伍，过蒙恩私，位大将，爵通侯，受任方面，以立微功，
皆自国家谋虑，愚臣无所能及。臣伏自思惟，以诏敕
战攻，每辄如意，时以私心断决，未尝不有悔。国家独
见之明，久而益远，乃知性与天道不可得而闻也。当
兵革始起，扰攘之时，豪杰竞逐，迷惑千数。臣以遭遇，
托身圣明，在倾危溷淆之中，尚不敢过差，而况天下
平定，上尊下卑，而臣爵位所蒙，巍巍不测乎！诚冀以
谨敕，遂自终始。见所示臣章，战栗怖惧。伏念明主，知
臣愚性，固敢因缘自陈。”诏报曰：“将军之于国家，义为
君臣，恩犹父子，何嫌何疑”，而有惧意。六年春，异朝京
师，引见，帝谓公卿曰：“是我起兵时主簿也，为吾披荆
棘，定关中。”既罢，使中黄门赐以珍宝、衣服、钱帛，诏曰：
“仓卒无蒌亭豆粥，滹沱河麦饭，厚意久不报。”异稽首
谢曰：“臣闻管仲谓桓公曰：‘愿君无忘射钩，臣无忘槛
车，齐国赖之’。臣今亦愿国家无忘河北之难，小臣不
敢忘巾车之恩。”后数引䜩见，定议图蜀。留十馀日，令
异妻子随异还西。

《马援传》：“建武四年冬，隗嚣使援奉书洛阳，援至，引见
于宣德殿。世祖迎笑谓援曰：‘卿遨游二帝间，今见卿，
使人大惭。援顿首辞谢，因曰：当今之世，非独君择臣
也，臣亦择君矣。臣与公孙述同县，少相善。臣前至蜀，
述陛戟而后进臣。臣今远来，陛下何知非刺客奸人，
而简易若是’？帝复笑曰：‘卿非刺客，顾说客耳’。援曰：‘天
下反复，盗名字者不可胜数。今见陛下恢廓大度，同
符高祖，乃知帝王自有真也’。”帝甚壮之。

《祭遵传》：“建武八年，从车驾上陇，遵疾，诏赐重茵，覆以御盖，卒于军，帝悯悼之尤甚。遵丧至河南县，诏遣百
官先会丧所，车驾素服临之，望哭哀恸，还幸城门，过
其车骑，涕泣不能已。丧礼成，复亲祠以太牢，如宣帝
临霍光故事，诏大长秋谒者河南尹护丧事，大司农
给费。至葬，车驾复临，赠以将军侯印绶，朱轮容车，介”
士军陈送葬，谥曰成侯。既葬，车驾复临其坟，存见夫
人室家。其后会朝，帝每叹曰：“安得忧国奉公之臣，如
祭征卤者乎！”遵之见思如此。

《邓禹传》：“显宗既位，以禹先帝元功，拜为太傅，进见东
向，甚见尊宠。居岁馀，寝疾，帝数自临问。”〈臣当北面尊如宾故令东
向〉

《左雄传》：雄为尚书令，是时大司农刘据以职事被谴，
召诣尚书，传呼促步，又加以捶扑。雄上言，“九卿位亚
三事，班在大臣，行有佩玉之节，动有庠序之仪。孝明
皇帝始有扑罚，皆非古典。”帝从而改之。其后九卿无
复捶扑者。

《杨震传》：震长子牧，牧孙奇，灵帝时为侍中。帝尝从容
问奇曰：“朕何如桓帝？”对曰：“陛下之于桓帝，亦犹虞舜
比德唐尧。”帝不悦曰：“卿强项，真杨震子孙，死后必复
致大鸟矣。”

《蜀志诸葛亮传》：先主与亮情好日密，关羽、张飞等不
悦，先主解之曰：“孤之有孔明，犹鱼之有水也，愿诸君
勿复言羽飞乃止。”

《霍峻传》：峻为梓潼太守裨将军，在官三年，年四十卒，
还葬成都。先主甚悼惜，乃诏诸葛亮曰：“峻既佳士，加
有功于国，欲行酹。”遂亲率群僚，临会吊祭，因留宿墓
上，当时荣之。

《委巷丛谈》：刘先主破成都，置酒为乐。庞统谏曰：“伐人
之国而乐之，非仁也。”先主怒曰：“武王胜商，前歌后舞。”
既而悔曰：“向者之论，阿谁为失？”统曰：“君臣皆失言。”
《魏志程昱传》：“昱性刚戾，与人多迕。人有告昱谋反，太
祖赐待益厚。”

《郭嘉传》：颍川戏志才，筹画士也。太祖甚器之，早卒。太
祖与荀彧书曰：“自志才亡后，莫可与计事者。汝颍固
多奇士，谁可以继之？”彧荐嘉，召见，论天下事。太祖曰：
“使孤成大业者，必此人也。”嘉出，亦喜曰：“真吾主也。”表
为司空军祭酒。

《荀攸传》：攸字公达，太祖每称曰：“公达外愚内智，外怯
内勇，外弱，内彊不伐，善无施劳，智可及愚不可及，虽
颜子甯武不能过也。”文帝在东宫，太祖谓曰：“荀公达，
人之师表也，汝当尽礼敬之。”攸尝病，世子问病，独拜
床下。其见尊异如此。攸从征孙权，道薨。太祖言则流
涕。〈注〉《魏书》载，太祖令曰：“孤与荀公达周游二十馀年，
无毫发可非者。”又曰：“荀公达真贤人也，所谓温、良、恭、
俭、让以得之。”孔子称晏平仲“善与人交，久而敬之。”公
达即其人也。

《吴志鲁肃传》：“周瑜荐肃才宜佐时，当广求其比，以成
功业，不可令去。权即见肃，与语，甚悦之，众宾罢退，乃
独引肃垚　合榻对饮，因密议天下之务。张昭非肃谦下
不足，颇訾毁之，云肃年少麤疏，未可用。权不以介意，
益贵重之。会权得曹公欲东之问，与诸将议，皆劝懽
迎之，而肃独不可，权叹息曰：‘诸人持议，甚失孤望，卿
正与孤同，此天以卿赐我也’。”

《诸葛瑾传》：刘备伐吴时，或言瑾别遣亲人与备相闻，
权曰：“孤与子瑜有死生不易之誓，子瑜之不负孤，犹
孤之不负子瑜也。”〈注〉《江表传》曰：瑾之在南郡，人有密
谗瑾者，此语颇流闻于外。陆逊表保明瑾无此，宜以
散其意。权报曰：“子瑜与孤从事积年，恩如骨肉，深相
明究。其为人，非道不行，非义不言。元德昔遣孔明至
吴，孤尝语子瑜曰：‘卿与孔明同产，且弟随兄，于义为
顺，何以不留孔明？孔明若留从卿者，孤当以书解元
德，意自随人耳’。”子瑜答孤言：“弟亮已失身于人，委质
定分，义无二心。弟之不留，犹瑾之不往也。”其言足贯
神明，今岂当有此乎？孤前得《妄语》文疏，即封示子瑜，
并手笔与子瑜。即得其报，论天下君臣大节一定之
分。孤与子瑜，可谓神交，非外言所间也。知卿意至，辄
封来表以示子瑜，使知卿意。

《吕蒙传》：“荆州既定，以蒙为南郡太守，封孱陵侯。封爵
未下，会蒙疾发，权时在公安，迎置内殿，所以治护者
万方，募封内有能愈蒙疾者，赐千金。时有鍼加，权为
之惨戚，欲数见其颜色，又恐劳动，常穿壁瞻之，见小
能下食则喜顾左右言笑，不然则咄唶，夜不能寐。病
中瘳，为下赦令，群臣毕贺。后更增笃，权自临视，命道”
士于星辰下为之请命。年四十二，遂卒于内殿。时权
哀痛甚，为之降损。蒙未死时所得金宝诸赐，尽付府
藏，敕主者命绝之日，皆上还，丧事务约。权闻之，益以
悲感。

《凌统传》：统卒时年四十九，权闻之，拊床起坐，哀不能
自止，数日减膳，言及流涕，使张承为作铭诔。二子烈
封，年各数岁，权内养于宫，爱待与诸子同宾客，进见
呼示之曰：“此吾虎子也。”及八九岁，令葛光教之读书十日一令乘马，追录统功，封烈亭侯。

《朱然传》：“然寝疾二年，后渐增笃。权昼为减膳，夜为不
寐，中使医药口食之物，相望于道。然每遣使表疾病
消息，权辄召见，口自问讯，入赐酒食，出送布帛。自创
业功臣疾病，权意之所钟，吕蒙、凌统最重，然其次矣。”
《晋书羊祜传》：“祜卒时年五十八，帝素服哭之甚哀。是
日大寒，帝涕泪沾须鬓，皆为冰焉。”

《王导传》：元帝登尊号，百官陪列，命导升御床共坐。导
固辞，至于三四，曰：若太阳下同万物，苍生何由仰照。
帝乃止辅幼主。成帝冬烝，诏归胙于导曰：“无下拜。”导
辞疾不敢当。初，帝幼冲，见导每拜，又常与导书，手诏
则云“惶恐言”，中书作诏则曰“敬问。”于是以为定制。自
后元正导入，帝犹为之兴焉。时大旱，导上疏逊位，诏
曰：“夫圣王御世，动合至道，运无不周，故能人伦攸叙，
万物获宜。朕荷祖宗之重，托于王公之上，不能仰陶
元气，俯洽宇宙，亢阳逾时，兆庶胥怨。邦之不臧，惟予
一人。公体道明哲，弘猷深远，勋格四海，翼亮三世，国
典之不坠，实仲山甫补之，而猥崇谦光，引咎克让，元
首之愆，寄责宰辅，祇增其阙，博综万机，不可一日有
旷。公宜遗履谦之近节，遵经国之远略。”门下速遣侍
中以下敦喻，导固让，诏累逼之，然后视事。导简素寡
欲，仓无储谷，衣不重帛。帝知之，给布万匹，以供私费。
导有羸疾，不堪朝会，帝幸其府，纵酒作乐，后令舆车
入殿，其见敬如此。

《纪瞻传》：瞻除尚书右仆射。明帝尝独引瞻于广室，慨
然忧天下，曰：“社稷之臣，殆无复十人，如何？”因屈指曰：
“君便其一。”瞻辞让，帝曰：“方欲与君善语，复云何崇谦
让邪？”

《慕容德载记》：德䜩其群臣，酒酣笑而言曰：朕虽寡薄，
恭己南面而朝诸侯，在上不骄，夕惕于位，可方自古
何等主也。其青州刺史鞠仲曰：“陛下中兴之圣后，少
康光武之俦也。”德顾命左右赐仲帛千匹。仲以赐多
为让，德曰：“卿知调朕，朕不知调卿乎？卿饰对非实，故
亦以虚言相赏。赏不谬加，何足谢也！”韩范进曰：“臣闻
天子无戏言，忠臣无妄对。今日之论，上下相欺，可谓
君臣俱失。”德大悦，赐范绢五十匹。自是昌言竞进，朝
多直士矣。

《宋书沈庆之传》：“世祖尝欢饮，普令群臣赋诗。庆之手
不知书，眼不识字。上逼令作诗。庆之曰：‘臣不知书，请
口授师伯’。上令颜师伯执笔，庆之口授之曰：‘微命值
多幸，得逢时运昌。朽老筋力尽，徒步还南冈。辞荣此
圣世，何愧张子房’。上甚悦，众坐称其辞意之美。”
《王昙首传》：“昙首卒，太祖为之恸。中书舍人周起侍侧
曰：‘王家欲衰，贤者先殒’。”上曰：“直是我家衰耳。”

《王元谟传》：“元谟为雍州刺史，雍土多侨寓，元谟请土
断流民，当时百姓不愿属籍，罢之。其年元谟又令九
品以上租，使贫冨相通，境内莫不嗟怨。民间讹言元
谟欲反。时柳元景当权，元景弟僧景为新城太守，以
元景之势，制令南阳顺阳上庸新城诸郡，并发兵讨
元谟。元谟令内外晏然，以解众惑。驰启孝武，具陈本”
末。帝知其虚，驰遣主书吴喜公抚慰之，又答曰：“梁山
风尘，初不介意，君臣之际，过足相保，聊复为笑，伸卿
眉头。”元谟性严，未尝妄笑。时人言元谟眉头未曾伸，
故帝以此戏之。

《南齐书刘悛传》：悛迁侍中，车驾数幸悛宅，宅盛治山
池，造瓮牖。世祖著鹿皮冠，被悛菟皮衾，于牖中宴乐，
以冠赐悛，至夜乃去。后悛从驾登蒋山，上数叹曰：“贫
贱之交不可忘，糟糠之妻不下堂。”顾谓悛曰：“此况卿
也。世言冨贵好改其素情。吾虽有四海，今日与卿尽
布衣之适。”悛起拜谢。

《梁书范云传》：“云迁散骑常侍，吏部尚书，以佐命功，封
霄城县侯，邑千户。云以旧恩见拔，超居佐命，尽诚翊
亮，知无不为。高祖亦推心任之，所奏多允。尝侍䜩，高
祖谓临川王宏、鄱阳王恢曰：‘我与范尚书少亲善，申
四海之敬，今为天下主，此礼既革，汝宜代我，呼范为
兄。二王下席拜，与云同车还尚书下省，时人荣之’。”
《曹景宗传》：景宗拜侍中，领军将军，给鼓吹一部。高祖
数䜩见功臣，共道故旧，景宗醉后谬忘，或误称下官，
高祖故纵之，以为笑乐。

《郑绍叔传》：天监初，绍叔为卫尉卿，忠于事上，外所闻
知，纤毫无隐。每为高祖言事，善则曰：“臣愚不及此皆
圣主之策。”其不善，则曰：“臣虑出浅短，以为其事当如
是，殆以此误朝廷，臣之罪深矣。”高祖甚亲信之。绍叔
卒，赠散骑常侍护军将军。后高祖尝潸然谓朝臣曰：
“郑绍叔立志忠烈，善则称君，过则归己，当今殆无其
比。”其见赏惜如此。

《魏书于栗䃅传》：栗䃅子洛拔，洛拔子烈，封聊城县开
国子，食邑二百户。穆泰、陆叡谋反旧京，高祖幸代，泰
等伏法。代乡旧族，同恶者多，唯烈一宗无所染预。高
祖嘉其忠操，益器重之，叹曰：“元俨决断威恩，深自不
恶，然而为臣尽忠，猛决不如烈也。尔日烈在代都，必即斩其五三元首耳。烈之节概，不谢金日䃅也。”诏除
领军将军。

《李冲传》：“冲迁中书令，转南部尚书，赐爵顺阳侯。是时
循旧王公重臣，皆呼其名，高祖常谓冲为中书而不
名之。冲竭忠奉上，知无不尽，出入忧勤，形于颜色。高
祖亦深相仗信，亲敬弥甚。君臣之间，情义莫二。冲卒
时年四十九，高祖为举哀于悬瓠，发声悲泣，不能自
胜。诏曰：冲贞和资性德义，树身训业自家，道素形国。
太和之始，朕在弱龄，早委机密，实康时务。鸿渐瀍洛，
朝选开清，升冠端右，惟允出纳。忠肃柔明，足敷睿范，
仁恭信惠，有结民心。可谓国之贤也，朝之望也。方昇
宠秩，以旌功旧，奄致丧逝，悲痛于怀。既留勤应陟兼，
良宿宜褒。可赠司空公，给东园秘器，朝服一具，衣一
袭”，赠钱三十万，布五百匹，蜡三百斤。有司奏谥曰文
穆，葬于覆舟山，近杜预冢，高祖之意也。后车驾自邺
还洛，路经冲墓，左右以闻。高祖卧疾，望坟掩泣，久之。
诏曰：“司空文穆公，德为时宗，勋简朕心。不幸徂逝，托
坟邙岭，旋銮覆舟，躬睇茔域，悲仁恻旧，有恸朕衷。可
遣太牢之祭，以申吾怀。”及与留京百官相见，皆叙冲
亡没之故，言及流涕。高祖得留台，启知冲患状，谓右
卫宋弁曰：“仆射执我枢衡，总釐朝务，清俭居躬，知宠
已久。朕以仁明忠雅，委以台司之寄，使我出境，无后
顾之忧。一朝忽有此患，朕甚怀怆慨。”其痛惜如此。
《古弼传》：弼为尚书令，弼头尖，世祖常名之曰笔头，是
以时人呼为笔公。车驾畋于山北，获麋鹿数千头，诏
尚书发牛车五百乘以运之。世祖寻谓从者曰：“笔公
必不与我，汝軰不如马运之速。”遂还。行百馀里，弼表
至曰：“今秋谷悬黄，麻菽布野，猪鹿窃食，鸟雁侵费，风
波所耗，朝夕参倍。乞赐矜缓，使得收载。”世祖谓左右
曰：“笔公果如朕所卜，可谓社稷之臣。”

《卢鲁元传》：“鲁元从征赫连昌，世祖亲追击之，入其城
门，鲁元随世祖出入。是日微鲁元，几至危殆。从征平
凉，以功拜征北大将军，加侍中，后迁太保，录尚书事。
世祖贵异之，常从征伐，出入卧内，每有平殄，辄以功
赏赐，僮隶前后数百人，布帛以万计。世祖临幸其第，
不出旬日，欲其居近，易于往来，乃赐甲第于宫门南，
衣食车马，皆乘舆之副。”真君三年冬，车驾幸阴山，鲁
元以疾不从，侍臣问疾，送医药，传驿相属于路。及薨，
世祖甚悼惜之。还临其丧，哭之哀恸。东西二宫命太
官日送奠，晨昏哭临，讫，则备奏钟鼓伎乐，舆驾比葬
三临之。丧礼依安成王故事，而赗送有加。赠襄城王，
谥曰孝，葬于崞山，为建碑阙。自魏兴，贵臣恩宠，无与
为比。

《屈遵传》：遵子须，须长子恒。恭宗在东宫，恒领太子少
傅，世祖信任之，委以大政。车驾出征，常居中留镇，与
襄城公卢鲁元俱赐甲第。世祖数临幸，赏赐隆厚。真
君四年，坠马卒，时年五十五。时世祖幸阴山，恭宗遣
使乘传奏状，世祖甚悼惜之，谓使人曰：“汝等杀朕良
臣，何用乘马。”遂令步归。

《崔光传》：“正光三年，光进位太保。光年耆多务，疾病稍
增，自彊不已。常在著作，疾笃不归。四年十月，肃宗亲
临省疾，诏断宾客，中使相望，为止声乐，罢诸游眺。拜
长子励为齐州刺史。十一月，疾甚而薨，年七十三。肃
宗闻而悲泣，中使相寻。诏给东园温明秘器，朝服一
具，衣一袭，钱六十万，布一千匹，蜡四百斤，鸿胪监护”
丧事。车驾亲临，抚尸恸哭。御辇还宫，流涕于路，为减
常膳。言则追伤，每至光诵读之处，未尝不改容凄悼。
五年正月，赠太傅，领尚书令、骠骑大将军、开府、冀州
刺史，侍中如故。又敕加后部鼓吹班剑，依太保、广阳
王故事，谥文宣公。肃宗祖丧建春门外，望轜哀感，儒
者荣之。

《周书宇文测传》：“测字澄镜，大统六年，除使持节骠骑
大将军、开府仪同三司大都督，行汾州事。或有告测
与外境交通，怀二心者，太祖怒曰：‘测为我安边，吾知
其无贰志，何为间我骨肉，生此贝锦’。乃命斩之，仍许
测以便宜从事。”

《隋书苏威传》：“威字无畏，高祖受禅，征拜太子少保，与
高颎参掌朝政，寻兼大理卿、京兆尹、御史大夫，本官
悉如故。治书侍御史梁毗以威领五职，安繁恋剧，无
举贤自代之心，抗表劾威。上曰：‘苏威朝夕孜孜，志存
远大，举贤有阙，何遽迫之？顾威曰：‘用之则行，舍之则
藏，唯我与尔有是夫’！因谓朝臣曰：‘苏威不值我，无以
措其言；我不得苏威，何以行其道’’？”杨素才辩无双，至
若斟酌古今，助我宣化，非威之匹也。苏威若逢乱世，
南山四皓，岂易屈哉！其见重如此。

《薛世雄传》：炀帝嗣位，世雄迁右监门郎将，从帝征吐
谷浑，进位通议大夫。世雄性廉谨，凡所行军破敌之
处，秋毫无犯，帝由是嘉之。帝尝从容谓群臣曰：“我欲
举好人，未知诸君识否？”群臣咸曰：“臣等何能测圣心。”
帝曰：“我欲举者薛世雄。”群臣皆称善。帝复曰：“世雄廉
正节概，有古人之风。”于是超拜右翊卫将军《唐书裴寂传》：隋帝禅位，唐公固让，寂开陈符命以劝。
又督太常具仪，撰日，唐公即位曰：“使我至此者公也。”
拜尚书右仆射，赐服玩不赀，诏尚食日给御膳，视朝
必引与同坐，入阁则延卧内，言无不从，呼为裴监，不
名也。

《刘文静传》：唐公践天子位，擢纳言。时多引贵臣共榻，
文静谏曰：“今率土莫不臣，而延见群下，言尚称名，帝
座严尊，屈与臣子均席，此王导所谓太阳俯同万物
者也。”帝曰：“我虽应天受命，宿昔之好何可忘？公其无
嫌。”

《尉迟敬德传》：“武德二年，秦王战柏壁，敬德与寻相举
地降，引为右一府统军，从击王世充。会寻相叛，诸将
疑敬德且乱，囚之行台左仆射屈突通、尚书殷开山
曰：‘敬德慓敢，今执之，猜贰已结。不即杀，后悔无及也’。
王曰：‘不然。敬德必叛，宁肯后寻相者邪？释之引见卧
内，曰：‘丈夫以气相许，小嫌不足置胸中，我终不以谗
害良士’’。”因赐之金曰：“必欲去，以为汝资。”隐太子尝以
书招之，赠金皿一车，辞曰：“敬德起幽贱，会天下丧乱，
久陷逆地，秦王实生之方，以身徇恩，今于殿下无功，
其敢当赐？若私许，则怀二心，徇利弃忠，殿下亦焉用
之哉？”太子怒而止。敬德以闻，王曰：“公之心如山岳，虽
积金至斗，岂能移之？”

《旧唐书孙伏伽传》：“武德二年，高祖谓裴寂曰：‘隋末无
道，上下相蒙，主则骄矜，臣惟謟佞，上不闻过，下不尽
忠，至使社稷倾危，身死匹夫之手。朕拨乱反正，志在
安人平乱，任武臣，守成，委文吏，庶得各展器能，以匡
不逮。比每虚心接待，冀闻谠言。然惟李纲善尽忠款，
孙伏伽可谓诚直，馀人犹踵弊风，俛首而已，岂朕所’”
望哉。

《裴矩传》：太宗初即位，务止奸吏。或闻诸曹案典，多有
受赂者，乃遣人以财物试之。有司门令史受馈绢一
匹，太宗怒，将杀之。矩进谏曰：“此人受赂，诚合重诛，但
陛下以物试之，即行极法，所谓陷人以罪，恐非导德
齐礼之义。”太宗纳其言，因召百僚谓曰：“裴矩遂能廷
折，不肯面从，每事如此，天下何忧不治。”

《薛万彻传》：太宗尝召司徒长孙无忌等十馀人，宴于
丹霄殿，各赐以膜皮，万彻预焉。太宗意在赐万彻，而
误呼“万均”，因怆然曰：“万均，朕之勋旧，不幸早亡，不觉
呼名，岂其魂灵欲朕之赐也。”因令取膜皮，呼“万均”以
同赐，而焚之于前。侍坐者无不感叹。

《岑文本传》：文本拜中书令，太宗伐辽，凡所筹度，一皆
委之。文本受委既深，神情顿竭，言辞举措，颇异平常。
太宗见而忧之，谓左右曰：“文本今与我同行，恐不与
我同返。”及至幽州，遇暴疾，太宗亲自临视，抚之流涕。
寻卒。其夕，太宗闻严鼓之声曰：“文本殒逝，情深恻怛，
今宵夜警，所不忍闻。”命停之。

《魏徵传》：太宗新即位，励精政道，数引征入卧内，访以
得失。征雅有经国之才，性又抗直，无所屈挠，太宗与
之言，未尝不欣然纳受。征亦喜逢知己之主，思竭其
用，知无不言。太宗尝劳之曰：“卿所陈谏，前后二百馀
事，非卿至诚奉国，何能若是。”或有言征阿党亲戚者，
帝使御史大夫温彦博案验无状。彦博奏曰：“征为人
臣，虽存形迹，不能远避嫌疑，遂招此谤。虽情在无私，
亦有可责。”帝令彦博让征，且曰：“自今后不得不存形
迹。”他日，征入奏曰：“臣闻君臣协契，义同一体，不存公
道，惟事形迹。若君臣上下同遵此路，则邦之兴丧，或
未可知。”帝瞿然改容曰：“吾已悔之。”征再拜曰：“愿陛下
使臣为良臣，勿使臣为忠臣。”帝曰：“忠良有异乎？”征曰：
“良臣，稷、契、咎陶是也；忠臣，龙逢、比干是也。良臣使身
获美名，君受显号，子孙传世，福禄无疆。忠臣身受诛
夷，君陷大恶，家国并丧，空有其名。以此而言，相去远
矣。”帝深纳其言，赐绢五百匹。会皇孙诞育，召公卿赐
宴。太宗谓侍臣曰：“贞观以前，从我平定天下，周旋艰
险，元龄之功，无所与让。贞观之后，尽心于我，献纳忠
谠，安国利民，犯颜正谏，匡朕之违者，唯魏徵而已。古
之名臣，何以加也。”于是亲解佩刀以赐二人。十六年，
拜太子太师，知门下省事如故。征自陈有疾，诏答曰：
“汉之太子，四皓为助，我之赖公，即其义也。知公疾病，
可卧护之。”其年称绵惙，中使相望。征宅先无正寝，太
宗欲为小殿，辍其材为征营构，五日而成。遣中使赍
素褥布被而赐之，遂其所尚也。及病笃，舆驾再幸其
第，抚之流涕，问所欲言。征曰：“嫠不恤纬而忧宗周之
亡。”后数日，太宗夜梦征若平生，及旦而奏征薨。太宗
亲临恸哭，废朝五日，赠司空、相州都督，谥曰文贞。给
羽葆鼓吹，班剑四十人，赙绢布千段，米粟千石，陪葬
昭陵。及将祖载，征妻裴氏曰：“征平生俭素，今以一品
礼葬，羽仪甚盛，非亡者之志。”悉辞不受。竟以布车载
柩，无文彩之饰。太宗登苑西楼，望丧而哭，诏百官送
出郊外，帝亲制碑文，并为书石。后追思不已，赐其子
实封九百户。尝临朝，谓侍臣曰：“夫以铜为镜，可以正
衣冠；以古为镜，可以知兴替；以人为镜，可以明得失朕常保此三镜，以防己过。今魏徵徂逝，遂亡一镜矣。
《虞世南传》：世南转秘书监，赐爵永兴县子。太宗重其
博识，每机务之隙，引之谈论，共观经史。世南虽容貌
儒懦，若不胜衣，而志性抗烈，每论及古先帝王为政
得失，必存规讽，多所补益。太宗尝谓侍臣曰：“朕于暇
日，与虞世南商略古今，有一言之失，未尝不怅恨，其
恳诚若此，朕用嘉焉。群臣皆若世南，天下何忧不理！”
世南卒，太宗举哀于别次，哭之甚恸。赐东园秘器，陪
葬昭陵，赠礼部尚书，谥曰文懿。手敕魏王泰曰：“虞世
南于我，犹一体也，拾遗补阙，无日暂忘，实当代名臣，
人伦准的。吾有小失，必犯颜而谏之。今其云亡石渠
东观之中，无复人矣，痛惜岂可言邪！”未几，太宗为诗
一篇，追述往古兴亡之道。既而叹曰：“锺子期死，伯牙
不复鼓琴。朕之此诗，将何以示？”令起居郎褚遂良诣
其灵帐，读讫焚之，冀世南神识感悟。后数岁，太宗夜
梦见之，有若平生。翼日，下制曰：“礼部尚书、永兴文懿
公虞世南，德行淳备，文为辞宗，夙夜尽心，志在忠益。
奄从物化，倏移岁序。昨因夜梦，忽睹其人，兼进谠言，
有如平生之日。追怀遗美，良增悲叹。宜资冥助，申朕
思旧之情。可于其家为设五百僧斋，并为造天尊像
一区。”又敕图其形于凌烟阁。

《王珪传》：“珪拜谏议大夫。贞观元年，太宗尝谓侍臣曰：
正主御邪，臣不能致理；正臣事邪，主亦不能致理。惟
君臣相遇，有同鱼水，则海内可安也。昔汉高祖田舍
翁耳提三尺剑定天下，既而规模弘远，庆流子孙者，
此盖任得贤臣所致也。朕虽不明，幸诸公数相匡救，
冀凭嘉谋，致天下于太平耳。珪对曰：臣闻木从绳则
正，后从谏则圣，故古者圣主必有诤臣七人，言而不
用，则相继以死。陛下开圣虑，纳刍荛，臣处不讳之朝，
实愿罄其狂瞽。”太宗称善。珪每推诚纳忠，多所献替，
太宗顾待益厚，赐爵永宁县男。

《长孙无忌传》：贞观元年，无忌转吏部尚书，以功第一，
进封齐国公，实封千三百户。太宗以无忌佐命元勋，
地兼外戚，礼遇尤重，常令出入卧内。其年拜尚书右
仆射。或有密表，称无忌权宠过盛。太宗以表示无忌
曰：“朕与卿君臣之间，凡事无疑，若各怀所闻而不言，
则君臣之意无以获通。”因召百寮谓之曰：“朕今有子
皆幼，无忌于朕，实有大功，今者委之，犹如子也。疏间
亲，新间旧，谓之不顺，朕所不取也。”无忌深以盈满为
诫，恳辞机密。文德皇后又为之陈请，太宗不获已，乃
拜开府仪同三司，解尚书右仆射。是岁，太宗亲祠南
郊。及将还，命无忌与司空裴寂同升金辂。五年，与房
元龄、杜如晦、尉迟敬德四人以元勋各封一子为郡
公。七年，册拜司空，无忌固辞，不许。诏曰：“昔黄帝得力
牧而为《五帝》先，夏禹得咎繇而为三王祖，齐桓得管
仲而为五霸长。朕自居藩邸，公为腹心，遂得廓清宇
内，君临天下。以公功绩才望，允称具瞻，故授此官，无
宜多让也。”太宗尝谓无忌等曰：“朕闻主贤则臣直，人
苦不自知。公宜面论，攻朕得失。”无忌奏言：“陛下武功
文德，跨绝古今，发号施令，事皆利物。《孝经》云：‘将顺其
美，臣顺之不暇’。实不见陛下有所愆失。”太宗曰：“朕冀
闻己过，公乃妄相谀悦。朕今面谈公等得失，以为鉴
诫，言之者可以无过，闻之者可以自改。”因目无忌曰：
“善避嫌疑，应对敏速，求之古人，亦当无比，而总兵攻
战，非所长也。”高士廉涉猎古今，心术聪悟，临难既不
改节，为官亦无朋党，所少者骨鲠规谏耳。唐俭言辞
便利，善和解人，酒杯流行，发言启齿，事朕三十载，遂
无一言论国家得失。杨师道性行纯善，自无愆过，而
情实怯懦，未甚任事，缓急不可得力。岑文本性道敦
厚，文章是其所长；而持论常据经远，自当不负于物。
刘洎性最坚贞，言多利益，然其意尚然诺，于朋友自
能补阙，亦何以尚？马周见事敏速，性甚贞正，至于论
量人物，直道而行，朕比任使，多所称意。褚遂良学问
稍长，性亦坚正，既写忠诚，甚亲附于朕，譬如飞鸟依
人，自加怜爱。

《杜如晦传》：“贞观三年，如晦遇疾，表请解职，许之，禄赐
特依旧。太宗深忧其疾，频遣使存问，名医尚药，相望
于道。四年疾笃，令皇太子就第临问，上亲幸其宅，抚
之流涕，赐物千段。及其未终，见子拜官，遂超迁其子
左千牛构为尚舍奉御。寻薨，年四十六。太宗哭之甚
恸，废朝三日，赠司空，徙封莱国公，谥曰成。太宗手诏”
著作郎虞世南曰：“朕与如晦，君臣义重，不幸奄从物
化，追念勋旧，痛悼于怀。卿体吾此意，为制碑文也。”太
宗后因食瓜而美，怆然悼之，遂辍食之半，遣使奠于
灵座。又尝赐房元龄黄银带，顾谓元龄曰：“昔如晦与
公同心辅朕，今日所赐，唯独见公。”因泫然流涕。又曰：
“朕闻黄银多为鬼神所畏。”命取黄金带，遣元龄亲送
于灵所。其后太宗忽梦见如晦若平生，及晓以告，元
龄言之歔欷，令送御馔以祭焉。明年，如晦亡日，太宗
复遣尚官至第，慰问其妻子，其国官府佐并不之罢，
终始恩遇，未之有焉《唐书·房元龄传》：元龄以权宠隆极，累表辞位，诏不听。
顷之，进司空，仍总朝政。元龄固辞。帝遣使谓曰：“让诚
美德也，然国家相眷赖久，一日去良弼，如亡左右手。
顾公筋力未衰，毋多让！”元龄疾甚，帝命凿苑垣以便
候问，亲握手与诀，诏太子就省。

《温大有传》：大有与兄大雅同掌机近，不自安，请徙他
职。帝曰：“我虚心待卿，何所自疑？”

《旧唐书张行成传》：“行成累迁给事中。太宗尝临轩谓
侍臣曰：‘我为人主，兼行将相之事，岂不是夺公等名？
昔汉高祖得萧、曹、韩、彭天下宁，宴舜、禹、汤、武有稷、契、
伊、吕，四海又安，此事朕并兼之’。行成退而上书谏曰：
‘有隋失道，天下沸腾，陛下拨乱反正，拯生人于涂炭，
何周、汉君臣之所能拟！陛下圣德含光，规模弘远，虽
文武之烈，实兼将相，何用临朝对众，与之校量，以万
乘至尊，共臣下争功哉’！”太宗深纳之。

《李𪟝传》：“𪟝拜兵部尚书，𪟝时遇暴疾，验方云：须灰可
以疗之。太宗乃自剪须，为其和药，𪟝顿首见血，泣以
恳谢。帝曰：‘吾为社稷计耳，不烦深谢’。”十七年，高宗为
太子，转𪟝太子詹事。太宗谓曰：“‘吾儿新登储贰，卿旧
长史，今以宫事相委，故有此授。虽屈阶资，可勿怪也’。
太宗又尝间宴顾𪟝曰：‘朕将属以幼孤，思之无越卿’”
者。公往不遗于李密，今岂负于朕哉！𪟝雪涕致辞，因
噬指流血，俄而沉醉，乃解御服覆之。其见委信如此。
《张公谨传》：公谨为襄州都督，卒官。太宗闻而嗟悼，出
次发哀。有司奏言，准阴阳书，日子在辰，不可哭泣。又
为流俗所忌。太宗曰：“君臣之义，同于父子，情发于衷，
安避辰日。”遂哭之，赠左骁卫大将军。

《通鉴纲目》：有上书请去佞臣者，太宗问佞臣为谁，对
曰：“愿陛下与群臣言，或阳怒以试之。彼执理不屈者，
直臣也；畏威顺旨者，佞臣也。”上曰：“君，源也；臣，流也。浊
其源而求其流之清，不可得矣。君自为诈，何以责臣
下之直乎？朕方以至诚治天下，见前世帝王好以权
谲小数接其臣下者，常窃耻之。卿策虽善，朕所不取”
也。

《隋唐嘉话》：太宗会朝罢，怒曰：“会杀此田舍翁！”文德后
问：“谁触忤陛下？”帝曰：“岂过魏徵，每事廷辱我，使我常
不自得。”后退而具朝服立于庭。帝惊曰：“皇后何为若
是？”对曰：“妾闻主圣臣直。今陛下圣明，故魏徵得直言。
妾幸备数后宫，安敢不贺？”

《开元天宝遗事》：“明皇在便殿，甚思姚元崇论时务。七
月十五日，苦雨不止，泥泞盈尺。上令侍御者抬步辇
召学士来。”时元崇为翰林学士，中外荣之。自古急贤
待士，帝王如此者，未之有也。

宋璟为宰相朝野人心归美焉时春御宴帝以所用
金著令内臣赐璟曰：“所赐之物非赐汝金盖赐卿
著表卿之直也。”璟下殿拜谢。

明皇每朝政有阙，则虚怀纳谏，大开士路。早朝，百辟
趋班。帝见张九龄风威秀整，异于众僚，谓左右曰：“朕
每见九龄，使我精神顿生。”

柳氏。旧闻萧嵩为宰相，引韩休与同列。及在相位，稍
与嵩不协，嵩因乞骸骨。上慰曰：“朕未厌卿，卿何庸去？”
嵩俯伏曰：“臣待罪宰相，爵位已极，幸陛下未厌，臣得
以乞身；如陛下厌臣，臣首领不保，又安得自遂？”因陨
涕。上为之动容曰：“卿言切矣，朕思之未决。卿归第，至
夕当有使；如无使，明日宜如常朝请。”及日暮，命力士
诏嵩曰：“朕惜卿，欲固留，而君臣始终贵全大义，亦国
家之美事。今除卿右丞相。”是日，荆州始进黄柑子，上
以素罗帕苞苴其二以赐焉。

元宗体貌大臣，宾礼故老，尤注意于姚崇。与宋璟引
见便殿，皆为之兴，罢去，辄临轩以送。其馀他相，优宠
莫及。

《旧唐书杨绾传》：“元载伏诛，拜绾中书侍郎，同中书门
下平章事。绾疾亟，上日发中使就第存问，尚药御医
旦夕在侧。上闻其有间，喜见容色，数日而薨。中使驰
奏于上，代宗震悼久之，辍朝三日。诏曰：‘王者之于大
臣也，存则寄其腹心，均于肢体，参于军国之重，叙以
阴阳之和，殁则诔其事功，加之命数，告于宗庙之祭，
襚以绂冕之章，则九原可归，百辟知劝’。”故朝议大夫
守中书侍郎同中书门下平章事集贤殿崇文馆大
学士监修国史上柱国赐紫金鱼袋杨绾，性合元和，
身齐律度，道匡雅俗，器重宗彝。宽柔敬恭，协于九德；
文行忠信，弘于四教。内无耳目之役，以孝悌传于家；
外无车服之容，以贞实形于代。西掖专宥密之地，南
宫领选举之源。以儒术首于国庠，以礼度掌于高庙，
简廉其质，条职同休。顷以任非其才，毒流于政，爰登
清净之辅，庶谐至理之期。道风既穆于朝班，俭德已
行于海内。虽贤人之业，冀于可久；而夫子之命，末如
之何？方有凭依，遽此沦谢，屏予之叹，震悼良深。所怀
莫从，长想何及。况历“官有素丝之节，庀家无匹帛之
馀，故饰以华衮，增其法赙。备膺典策，载贲朝经，可赠
司徒。”又诏文武百寮临于其第，遣内常侍吴承倩会吊，赠绢千匹，布三百端。上深惜之，顾谓朝臣曰：“天不
使朕致太平，何夺我杨绾之速也。俯及大敛，与卿等
悲悼同之。”赙赠恩遇，哀荣之盛，近年未有其比。
《杜希全传》：“希全为灵盐丰、夏等州节度使，将赴灵州，
献《体要》八章，多所规谏。德宗深纳之，乃著《君臣箴》以
赐之。其辞曰：‘夫惟德惠人，惟辟奉天。从谏则圣，共理
惟贤。皇立有极，骏命不易。总万几以成务，齐六合之
殊致。一心不能独鉴，一目不能周视。敷求哲人，式序
在位。於戏！君之任臣，必求一德；臣之事君，咸思’”正直，
何启沃之所宜，自古今而未得。且以谠言者逆耳，谗
谀者伺侧，故下情未通，而上听已惑，俾夫忠贤，败于
凶慝。渒彼泾舟，烝徒楫之，亦有和羹，宰夫膳之。孰云
理国，不自得师，覆车之轨，予其惩而。高以下升，和由
甘受，惟君无良，亦臣之咎。闻诸辛毗，牵裾魏后；则有
禽息，竭忠碎首。勉思献替，以平“可否。勿谓无伤，自微
而彰；勿谓何害，积小成大。事有隐而必见，令既出而
焉悔？鼓钟在宫，声闻于外，浩然涉水，朕未有艾。将负
扆以虚心，期尽忠而纳诲。在昔稷契，实匡舜禹；近兹
魏徵，佑我文祖。君臣协德，混一区宇。肆予寡昧，获缵
丕绪。臣哉邻哉，尔翼尔辅。高秋始肃，我武惟扬。辍此
禁卫，殿于大邦。”恋阙方甚，嘉言乃昌，是规是谏，金玉
其相。辞高理要，入德知方，总彼干橹，备于八章。宣父
有言，“起予者商。”殷有《盘铭》，周有欹器，或诫以辞，或警
以事，披图演义，发于尔志。与金镜而高悬，将座右而
同置。人皆有初，鲜慎厥终。汝其夙夜，明保朕躬。无曰
尔身在外，而尔诚不通，一言之应，千里攸同。导彼遐
“徐，达余四聪，华裔仰德，时乃之功。既往既来，怀贤忡
忡，唱予和汝，式示深衷。”寻兼夏绥节度都统。

《马燧传》：“燧为太原节度使，与侍中浑瑊、镇国军节度
使骆元光同讨河中。贞元元年，河中平，诏书褒美，还
太原。是行也，德宗赐燧宸扆”、《台衡》二铭序曰：“朕每览
上古之书，及唐虞之际，君臣相得，圣贤同时，日夕孜
孜，讲论至道，或陈其鉴诫，或讽以咏歌，焕乎典谟，百
代是式。有以见启沃之道，理化之端。意甚慕之，而未”
能迨也。顷灵盐节度使杜希全著书上献，多所规谏，
聊为《君臣箴》，用答其意。河东等道副元帅司徒燧固
请勒石，贻厥后人，朕以文既非工，义又非备，垂诸来
裔，良所恧焉，起予者商，因之有作，庶朝夕自儆，且俾
后代，知我文武殿邦之臣欤。《台衡铭》曰：天列台星，垂
象于人，圣人则天，亦建辅臣。以翼以弼，为衡为钧。如
耳目应心，如股肱运身。是则同体，孰云非亲？阴阳相
推，四序成岁。君臣相得，万邦作乂。感同风云，合若符
契。以道匡救，尽规献替。木必从绳，金其用砺。帝者之
盛，时惟陶唐。乃闻畴咨，侧陋明扬。洎乎有虞，二八腾
芳。爰迨伊尹，相于成汤。载生姜牙，谅彼武王。道无不
行，谋无不臧。君圣臣“贤，运泰时康，汉高既兴，萧曹亦
彰，烈烈我祖，应期而昌，划灭群凶，砥平四方。惟卫及
英，启辟封疆。曰房与杜，振理维纲。亦有魏徵，忠謇昂
昂。伟兹众材，为栋为梁，荡荡巍巍，邦家有光。”是知道
之废兴，系于时主；主之得失，资于台辅。经之以文，纬
之以武，出为方伯，入作申甫，绝维载张，阙衮斯补。惟
德是倚，惟才是求。人不易知，德亦难周。傅说版筑，夷
吾射钩，任之不疑，千载垂休。体于至公，何鄙何仇。追
惟哲主，必赖良弼。矧予不德，暗于理术。师旅繁起，政
刑多失。遘兹艰屯，夙夜祇栗。翊我戴我，实惟勋贤。内
熙庶绩，外总十连。威武载扬，谋猷日宣。长城压境，巨
舰济川。同德同心，扶危持颠。予嘉尔诚，尔“相予理，惟
后失道，亦臣之耻。自昔格言，慎终如始。功藏鼎彝，道
冠图史。无俾伊傅，克专厥美，作鉴勒铭，永世是纪。”燧
至太原，乃勒二铭于起义堂西偏，帝为题额，其崇宠
如此。九年七月，燧对于延英殿。初，上以燧足疾，不令
朝谒。是日，燧以冬首入朝，敕许不拜而坐。燧既退，足
疾仆于地，上亲掖起之，送“及于陛，燧顿首泣谢。”
《李晟传》：“贞元五年九月，晟与马燧见于延英殿，上嘉
其勋力，诏曰：昔我烈祖乘乾坤之荡涤，扫隋季之荒
屯，体元御极，作人父母。则亦有熊罢之士，不二之臣，
左右经纶，参翊缔构，昭文德，恢武功，威不若康不乂。
用端命于上帝，付畀四方，宇宙既清，日月既贞，王业
既成，泰阶既平。乃图厥容，列于斯阁，懋昭绩效，式表
仪型”，一以不忘于朝夕，一以永垂乎来裔，君臣之义，
厚莫重焉。贞元己巳秋九月，我行西宫，瞻宏阁崇构，
见老臣遗像，颙然肃然，和敬在色。想云龙之协应，感
致业之艰难，睹往思今，取类非远。且功与时并，才为
代生，苟蕴其才，遇其时，尊主庇人，何代不有。在中宗
“则桓彦范等著辅戴之绩；在元宗，则刘幽求等申翼
奉之勋；在肃宗，则郭子仪扫殄氛祲。今则李晟等保
宁朕躬，咸宣力肆勤，光复宗社。订之前烈，夫岂多谢，
阙而未录，孰谓旌贤。况念功纪德，文祖所为也，在予
曷其敢怠。”有司宜叙年代先后，各图其像于旧臣之
次。仍令皇太子书朕是命，纪于壁焉。“庶播嘉庸，式昭
于下，俾后来者尚揖清颜，知元勋之不朽。”复命皇太子书其文以赐晟，刻石于门。晟贞元九年八月薨，时
年六十七。上震悼出涕，废朝五日，令百官就第临吊，
命京兆尹李充监护丧事，官给葬具。“赙加等。”比大
敛，上手书致意送柩前曰：“皇帝遣宫闱令第五守进
致旨于故太尉中书令、西平王赠太师之灵曰：‘天祚
我邦，是生才杰，禀阴阳之粹气，实山岳之降灵。弘济
患难，保佑王室，扫荡氛祲，廓清上京。忠诚感于人神，
功业施于社稷，匡时定乱，实赖元勋。洎领上台，克谐
中外，𬣙谟帝道，叶赞皇猷。常竭嘉言，以匡不迨，情所
亲重，义无间然。方期与国同休，永为邦翰。比婴疾恙，
虽历旬时，日冀痊除，重期相见。弼予在位，终致和平，
岂图药饵无征，奄至薨逝，丧我贤哲，亏我股肱，天不
整遗，痛惜何极！呜呼！大厦方构，旋失栋梁，巨川未济，
遂亡舟楫。君臣之义，追痛益深，循省旧章，倍增感切。
卿一门裔嗣，朕必终始保持。况愿等弟兄，承卿教训，
朕之志义，岂忘平生？纵卿不言，朕亦存信。比者卿在
之日，却未见朕深心。今卿与朕长乖，方冀知朕诚志，
无以为念，发言涕零，是用躬述数行，贵写所怀得尽。
临纸遣使，不能饰词，魂而有知，当体朕意’。”册赠太师，
谥曰忠武。晟薨后，城盐州，复盐池，上赐宰臣新盐，恻
然思晟，乃令致盐于灵座。又时遣中使至晟第，存抚
诸子，教戒备至。闻愿等有一善，上喜形于色，眷遇终
始，无与晟比。

《李绛传》：绛因奏对，极论中官纵恣，方镇进献之事。宪
宗怒，厉声曰：“卿所论奏，何太过耶？”绛前论不已，曰：“臣
所谏论，于臣无利，是国家之利。陛下不以臣愚，使处
腹心之地。岂可见事亏圣德，致损清时？而惜身不言，
仰屋窃叹，是臣负陛下也。若不顾患祸，尽诚而论，旁
忤幸臣，上犯圣旨，以此获罪，是陛下负臣也。且臣与
中官素不相识，又无嫌隙，只是威福太盛，上损圣朝，
臣所以不敢不论耳。使臣缄默，非社稷之福也。”宪宗
见其诚切，改容慰喻之曰：“卿尽节于朕，人所难言者，
卿悉言之，使朕闻所不闻，真忠正诚节之臣也。他日
南面，亦须如此。”绛拜恩而退，宣宰臣令与改官，乃授
中书舍人，依前翰林学士。翼日，面赐金紫，帝亲为《绛
择良笏》赐之。

《容斋三笔》：“唐宪宗元和二年，制君臣事迹屏风。上以
天下无事，留意典坟，每览前代兴亡得失之事，皆三
复其言，遂采《尚书》《春秋后传》《史记》《汉书》《三国志》《晏子
春秋》《吴越春秋》《新序》《说苑》等书君臣行事可为龟鉴
者，集成十四篇，自制其序，写于屏风，列之御座之右，
书屏风六扇于中，宣示宰臣，李藩等皆进表称贺。”
《唐书李玨传》：“杜悰领度支有劳，帝欲拜户部尚书，以
问宰相，陈夷行，答曰：‘恩权予夺，愿陛下自断’。玨曰：‘祖
宗倚宰相，天下事皆先平章，故官曰平章事，君臣相
须，所以致太平也。苟用一吏，处一事，皆决于上，将焉
用彼相哉’？”

《崔植传》：植同平章事。穆宗问贞观中治道最盛，何致
而然？植曰：“太宗资上圣，兴民间，知百姓疾苦，故励精
思治。又以房元龄、杜如晦、魏徵、王珪为之佐。君明臣
忠，圣贤相维，治致昇平，固其宜也。”

《却扫编》：蒋伸为翰林学士，宣宗雅爱信。一日因语合
旨，三起三留，曰：“他日不复独对卿矣。”伸不喻。未几，以
本官同平章事。

《册府元龟》：后唐庄宗初入汴时，张全义自雒赴觐，泥
首待罪，庄宗抚慰久之，以其年老，令人掖而升殿，宴
赐　尽欢，诏皇子继岌、皇弟存纪等皆兄事之。
世宗显德四年四月壬午，司空、门下侍郎、平章事李
谷扶疾见于便殿，宣令不拜，坐于御座侧。谷始以车
驾南征大捷为贺，次以抱疾既久，请辞禄位。帝怡然
以勉之，且曰：“譬如家有四子，一子有疾，弃而不养，非
父之道也。朕君临万方，卿处辅相之位，君臣之间，分
义斯在，奈何以禄俸为言哉！”谷愧谢而退。

周太祖时翟光邺权知京兆尹光邺卒帝初闻讣至
惨然惊叹曰：“天不助余为治贤良之臣遽此奄忽非
独予之不幸亦民之不幸也。伤哉。”

世宗显德六年三月，枢密使王朴暴卒，帝闻之骇愕，
即时幸其第及柩前，以所执玉钺卓地而恸者数四。
《南唐近事》：“元宗少跻大位，天性谦谨，每接臣下，恭慎
威仪，动循礼法，虽布素僚友，无以加也。一日御小殿，
欲道服见诸学士，必先遣中使数使宣谕，或诉以小
苦，巾裹不及冠褐，可乎？”常目宋齐丘为子嵩，李建勋
为史馆，皆不之名也。君臣之间待遇之礼率类于此。